钦定古今图书集成/明伦汇编/官常典/第006卷 > 马融忠经 > 《武备章第八》
## 钦定古今图书集成/明伦汇编/官常典/第006卷 > 马融忠经 > 《武备章第八》

王者立武以威四方，安万人也。淳德布洽，戎夷禀命，
统军之帅，仁以怀之，义以厉之，礼以训之，信以行之，
赏以劝之，刑以严之，行此六者，谓之有利。故得师尽
其心，竭其力，致其命，是以攻之则克，守之则固，武备
之道也。《诗》云：“赳赳武夫，公侯干城。”